Schemenlaufen
<s>Schemenlaufen (njemački za „pokrenute prikaze”) je karnevalska procesija koja se svake četiri godine održava u Imstu (Austrija) tijekom pokladne nedjelje (fasnacht, tj. mesopust) prije Čiste srijede kojom započinje korizma.</s>

<s>Sastoji se od procesije maskiranih plesača u parovima od kojih jedan nosi rotirajuća zvona (Roller), a drugi velika zvona teška do 35 kg (Scheller).</s><s>Zajedno oni izvode poseban ples skokova i izvijenja pri čemu zvona tvore mješavinu visokih i dubokih tonova.</s><s>Ukupno učestvuje 45 ovakvih parova, u pratnji brojnih drugih maski koji lagano imitiraju njihov ples (Laggeroller i Laggescheller).</s><s>Od njih se ističu brojne maske koje laganim udaranjem ili prskanjem vodom stvaraju prostor za procesiju među publikom (Spritzer), te djevojka koja u publiku baca mirisni puder (Kübelemaje).</s><s>Tu su također i dimnjačari (Kaminer) koji zadivljuju publiku odvažnim penjanjem na kuće uz pomoć višedijelnih ljestava, te bijeli i smeđi medvjedi (Bärenbande) koji pokazuju svoju snagu ili vještice koje vrište na publiku u pratnji benda koji svira disonantne melodije.</s>

<s>Imsterski festival traje od ranog jutra do oko 18 sati, a učestvuju samo muškarci koji, prema običaju utjelovljuju i muške i ženske osobine, dok su njihove žene, kćerke i djevojke zadužene za kostime.</s><s>Schemenlaufen ujedinjuje sve stanovnike grada u zajedničkom cilju, organiziranju karnevala u duhu dugotrajne tradicije.</s><s>Svi stanovnici Imsta, a osobito žene, se obrazuju u tehnikama pravljenja kostima za schemenlaufen, dok lokalni kovači kuju zvona.</s><s>Tradicionalno umijeće rezbarenja drvenih maski se prenosi unutar obitelji, s koljena na koljeno, ili putem posebnih tečaja.</s>

<s>Ovi pokladni običaji su se očuvali iako ih je u nekoliko navrata zabranila katolička Crkva.</s><s>God. 2012., Imsterski Schemenlaufen upisan je na popis nematerijalne svjetske baštine.</s>

<s>Izvori</s>

<s>Feste im Alpenraum, Migros-Genossenschafts-Bund (Hrsg.), Zürich 1997., str. 77.</s>

<s>Vanjske veze
 Popis nematerijalne kulturne baštine u Austriji 
 www.fasnacht.at</s>

<s>Austrijska kultura
Narodni običaji
Karnevali
Nematerijalna svjetska baština u Austriji</s>

